2
Raspored plemena u taboru
1 Gospod reče Mojsiju i Aronu: 2 „Neka Izrailjci logoruju svaki kod svoje zastave, pod grbom svoga očinskog doma. Neka se utabore oko Šatora od sastanka, ali podalje.“
3 S prednje strane, prema istoku,
biće Judin tabor po svojim četama i pod svojom zastavom. Knez Judejaca je Nason, sin Aminadavov. 4 Njegova vojska broji sedamdeset četiri hiljade šest stotina.
5 Do njega će logorovati Isaharovo pleme. Knez Isaharovih potomaka je Natanailo, sin Sogarov. 6 Njegova vojska broji pedeset četiri hiljade četiri stotine.
7 Zatim Zavulonovo pleme s knezom Zavulonovih potomaka Elijavom, sinom Helonovim. 8 Njegova vojska broji pedeset sedam hiljada četiri stotine.
9 Ukupan broj popisanih u Judinom taboru, po njihovim četama, bio je stotinu osamdeset šest hiljada četiri stotine. Neka oni prvi polaze.
10 Na jugu će biti
zastava Ruvimovog tabora po svojim četama. Knez Ruvimovih potomaka je Elisur, sin Sedijurov. 11 Njegova vojska broji četrdeset šest hiljada pet stotina.
12 Do njega neka logoruje Simeunovo pleme. Knez Simeunovih potomaka je Salamilo, sin Surisadajev. 13 Njegova vojska broji pedeset devet hiljada tri stotine.
14 Onda Gadovo pleme. Knez Gadovih potomaka je Elisaf, sin Raguilov. 15 Njegova vojska broji četrdeset pet hiljada šest stotina pedeset.
16 Ukupan broj popisanih po njihovim četama u Gadovom taboru bio je stotinu pedeset jedna hiljada četiri stotine pedeset. Oni neka polaze drugi.
17 Zatim neka krene Šator od sastanka, pošto se Levijev tabor nalazi usred drugih tabora. Svaki će poći prema mestu taborovanja, i pod svojom zastavom.
18 Na zapadu će biti
zastava Jefremovog tabora po svojim četama. Knez Jefremovih potomaka je Elisama, sin Amijudov. 19 Njegova vojska je brojila četrdeset hiljada pet stotina popisanih.
20 Do njega će biti Manasijino pleme. Knez Manasijinih potomaka je Gamalilo, sin Fadasurov. 21 Njegova vojska broji trideset dve hiljade dve stotine.
22 Potom sledi Venijaminovo pleme. Knez Venijaminovih potomaka je Avidan, sin Gadeonijev. 23 Njegova vojska broji trideset pet hiljada četiri stotine popisanih.
24 Ukupan broj popisanih u Jefremovom taboru po njihovim četama, bio je stotinu osam hiljada i stotinu. Oni neka polaze treći.
25 Na severu će biti
zastava Danovog tabora po svojim četama. Knez Danovih potomaka je Ahijezer, sin Amisadajev. 26 Njegova vojska broji šezdeset dve hiljade sedam stotina popisanih.
27 Do njega neka se utabori Asirovo pleme. Knez Asirovih potomaka je Fagailo, sin Ehranov. 28 Njegova vojska broji četrdeset jednu hiljadu pet stotina popisanih.
29 Zatim sledi Neftalimovo pleme. Knez Neftalimovih potomaka je Ahirej, sin Enanov. 30 Njegova vojska broji pedeset tri hiljade četiri stotine popisanih.
31 Ukupan broj popisanih u Danovom taboru, bio je stotinu pedeset sedam hiljada šest stotina. Oni neka kreću poslednji pod svojim zastavama.
32 To su Izrailjci koji su popisani prema svojim otačkim domovima. Ukupan broj popisanih u taborima po njihovim četama je šest stotina tri hiljade pet stotina pedeset. 33 Leviti nisu bili popisani sa ostalim Izrailjcima, kao što je Gospod zapovedio Mojsiju.
34 Tako su Izrailjci izvršili sve što je Gospod zapovedio Mojsiju: tako su logorovali pod svojim zastavama i tako išli, svako prema svom rodu i otačkom domu.