3
1 Kakvu, dakle, prednost imaju Jevreji nad neznabošcima? Ili, ima li kakve koristi od obrezanja? 2 Velike, u svakom pogledu! Najpre, Jevrejima su poverene Božije objave*. 3 A šta ako su neki bili neverni? Hoće li Bog zbog toga prestati da bude veran? 4 Nikako! Pre će biti da je Bog veran, a da je svaki čovek lažljivac, kao što u Svetom pismu piše:
„Tako ćeš se opravdati svojim rečima,
i pobediti kada te okrive.“
5 Ako naša nepravednost pokazuje Božiju pravednost, šta ćemo reći na to? Da Bog možda nije nepravedan kad kažnjava? Ovo pitam s ljudske strane. 6 Nikako! Kako bi onda Bog mogao da sudi svetu? 7 Međutim, ako moja neistina služi da pokaže izobilje Božije istine radi njegove slave, zašto da mi se sudi kao grešniku? 8 Zašto da ne kažemo: „Hajde da činimo zlo da bi došlo dobro?“ Uostalom, neki klevetnici nam i pripisuju takve reči. Zato će biti pravedno osuđeni.
Svi su grešni
9 Onda, imamo li mi Jevreji ikakvu prednost nad ostalima? Nikako! Naime, malopre smo rekli da su svi, i Jevreji i Grci, krivi za greh. 10 Jer, ovako piše u Svetom pismu:
„Pravednoga nema nijednoga,
11 nema razumnoga, niti onog koji traži Boga.
12 Od Boga se svi odvratiše,
pokvareni svi postadoše;
nema toga koji čini dobro,
takvoga nijednoga nema.
13 Grob otvoren grlo je njihovo,
a jezik im laska prevrtljivo.
Otrov im je zmijski pod usnama,
14 usta su im puna kletve i gorčine.
15 Krv proliti hitre su im noge,
16 jad im je i pustoš na putima,
17 stazu mira upoznali nisu,
18 za strah Božiji oči im ne znaju.“
19 Znamo da se sve što piše u Zakonu odnosi na one koji žive pod Zakonom, da niko ne bi imao izgovora i da bi sav svet bio kriv pred Bogom. 20 Naime, niko se pred Bogom ne može opravdati vršenjem onoga što Zakon zahteva, jer Zakon samo dovodi čoveka do saznanja da je grešan.
Kako Bog opravdava ljude
21 Ali sada se otkrila Božija pravednost bez Zakona, o kojoj svedoče i Zakon i Proroci. 22 Božija pravednost dolazi verom u Isusa Hrista na sve koji veruju, bez ikakve razlike. 23 Jer, svi su sagrešili i lišeni su Božije slave, 24 ali se opravdavaju darom njegove milosti, otkupljenjem po Hristu Isusu. 25 Njega je Bog odredio za otkupljenje njegovom krvlju, koje se prima verom. To je učinio da pokaže svoju pravednost, jer je strpljivo opraštao grehe učinjene u prošlosti; 26 to je učinio da pokaže svoju pravednost u sadašnje vreme, to jest, da pokaže da je sam pravedan i da čini pravednim onoga koji veruje u Isusa. 27 Prema tome, ima li razloga da se neko hvali sobom? To je isključeno. Kakvim zakonom? Zakonom dela? Ne, nego zakonom vere. 28 Smatramo, naime, da se čovek opravdava posredstvom vere, a ne vršenjem Zakona. 29 Ili je Bog samo Jevrejima Bog? Zar nije Bog i neznabošcima? Da, i neznabošcima takođe. 30 Pošto je samo jedan Bog, koji će verom opravdati obrezane, on će posredstvom iste vere opravdati i neobrezane. 31 Ukidamo li tako verom Zakon? Nikako! Naprotiv, mi podržavamo Zakon.
* 3:2 Objave u smislu proroštava zapisanih u Starom zavetu.