14
Čista i nečista hrana
1 Vi ste deca Gospoda, Boga svoga. Nemojte se rezati niti brijati kosu na čelu za pokojnikom. 2 Jer, ti si narod posvećen Gospodu, Bogu svome; tebe je Gospod izabrao od svih naroda na zemlji da budeš njegov narod, njegova dragocena svojina.
3 Ne jedi ništa što je odvratno. 4 Ovo je stoka koju možete jesti: vo, ovca, koza, 5 jelen, srna, srndać, kozorog, antilopa, bivo i divokoza. 6 Jedite svaku životinju koja ima razdvojene papke, kod koje su papci potpuno razdvojeni i koja preživa. 7 Međutim, od onih životinja što preživaju, ili imaju papke razdvojene na dvoje, ne jedite kamilu, zeca i damana. Te neka budu obredno nečiste za vas, zato što preživaju, ali nemaju razdvojene papke. 8 Svinja takođe neka bude obredno nečista za vas, jer ima razdvojene papke, ali ne preživa. Njihovo meso ne jedite, i ne dotičite njihovu strvinu.
9 A od svega što živi u vodi možete jesti sve što ima peraje i krljušt. 10 A sve što nema peraje i krljušt, neka bude obredno nečisto za vas.
11 Jedite sve čiste ptice. 12 A ove nemojte jesti: orla, lešinara, jastreba, 13 sokola, kopca svake vrste, 14 sve vrste gavrana, 15 noja, sovu, galeba, sve vrste kraguja, 16 ćuka, buljinu, labuda, 17 buljinu, beloglavog supa i kormorana, 18 rodu, sve vrste čaplji, pupavca i slepog miša. 19 Sve krilate bube neka budu nečiste za vas. Ne jedite ih!
20 Svaku čistu pticu možete jesti.
21 Ne jedite ništa što ugine. To daj došljaku koji živi u tvojim gradovima neka jede, ili prodaj strancu. Jer ti si narod posvećen Gospodu, Bogu svome.
Ne kuvaj jare u mleku njegove majke!
Desetak
22 Odvajaj desetak od sveg uroda što zaseješ, koji ti njiva donese svake godine. 23 Jedi pred Gospodom, Bogom svojim – na mestu koje on izabere za Prebivalište svome imenu – desetak od svoga žita, od svoga mladog vina, od svoga ulja, od prvine svoje krupne i sitne stoke, kako bi naučio da se bojiš Gospoda, Boga svoga, sveg svoga veka. 24 Ali ako je put predug za tebe, pa ne možeš da doneseš desetak kada te blagoslovi Gospod, Bog tvoj, jer je mesto koje je Gospod, Bog tvoj, izabrao da smesti svoje ime tamo, daleko od tebe, 25 prodaj to, a novac uzmi i idi na mesto koje izabere Gospod, Bog tvoj. 26 Tamo kupi za novac sve što hoćeš: krupnu stoku, sitnu stoku, vino, žestoko piće, i sve što ti duša poželi, pa jedi tamo pred Gospodom, Bogom svojim, te se veseli tamo i ti i tvoj dom. 27 Nemoj zanemariti Levita koji živi u tvojim gradovima, jer on nema dela i nasledstva sa vama.
28 Na kraju svake treće godine izdvajaj desetak od uroda za tu godinu i smesti ga u svoje gradove. 29 Kad dođe Levit koji nema dela ni nasledstva sa tobom, ili stranac, siroče i udovica, koji žive u tvojim gradovima, neka jedu i neka se nasite, da bi te Gospod, Bog tvoj, blagoslovio u svakom poslu koga se tvoje ruke late.