Isusova Propoved na gori
5
Blaženstva
1 Kada je Isus video mnoštvo sveta, popeo se na goru, i pošto je seo, pristupiše mu njegovi učenici. 2 Isus poče da ih poučava, govoreći:
3 „Blaženi su siromašni duhom,
jer je njihovo Carstvo nebesko.
4 Blaženi su žalosni,
jer će primiti utehu.
5 Blaženi su krotki,
jer će im se dati zemlja u nasledstvo.
6 Blaženi su gladni i žedni pravednosti,
jer će se nasititi.
7 Blaženi su milostivi,
jer će im se Bog smilovati.
8 Blaženi su čisti srcem,
jer će oni Boga gledati.
9 Blaženi su mirotvorci,
jer će ih Bog nazvati svojim sinovima.
10 Blaženi su prognani zbog pravednosti,
jer je njihovo Carstvo nebesko.
11 Blaženi ste kad vas budu vređali i progonili i kada vas zbog mene lažno optuže pripisujući vam svako zlo. 12 Radujte se i kličite, velika je nagrada vaša na nebesima; tako su progonili i proroke pre vas.
So zemlje i svetlost sveta
13 Vi ste so zemlje. Ali ako so obljutavi, čime će povratiti slanoću? Neće više valjati ni za šta, osim da se izbaci i da je ljudi izgaze.
14 Vi ste svetlost svetu. Ne može se sakriti grad koji stoji na brdu. 15 I niko ne pali svetiljku i stavlja je pod mericu, nego na svećnjak, pa svetli svima u kući. 16 Tako neka zasvetli vaša svetlost pred ljudima, da bi oni, videći vaša dobra dela, proslavili Oca vašeg koji je na nebesima.
Isus tumači Mojsijev Zakon
17 Nemojte misliti da sam došao da ukinem Zakon ili Proroke. Nisam došao da ukinem, nego da ispunim. 18 Zaista vam kažem: sve dok traju nebo i zemlja, ni najmanje slovo, ni jedna crtica neće nestati iz Zakona dok se sve ne ispuni. 19 Ali, ako neko proglasi nevažećom jednu od ovih najmanjih zapovedi, i tako nauči druge ljude, najmanjim će se nazvati u Carstvu nebeskom. A ko izvrši i tome nauči druge ljude, velikim će se nazvati u Carstvu nebeskom. 20 Jer vam kažem: ako vaša pravednost ne bude veća od pravednosti znalaca Svetog pisma i fariseja, nećete ući u Carstvo nebesko.
Isus poučava o gnevu
21 Čuli ste da je rečeno starima: ’Ne ubij! Svako ko ubije, odgovaraće za to pred sudom.’ 22 A ja vam kažem da će svako ko se gnevi na svog brata, odgovarati pred sudom. A ko kaže svom bratu ’šupljoglavče’, odgovaraće za to pred Velikim većem, a ko kaže bratu ’budalo’, odgovaraće za to u ognju paklenom.
23 Ako doneseš žrtveni dar na žrtvenik i tamo se setiš da tvoj brat ima nešto protiv tebe, 24 ostavi svoj dar pred žrtvenikom, te idi i izmiri se prvo sa svojim bratom, pa onda dođi i prinesi svoj žrtveni dar.
25 Gledaj da se brzo nagodiš sa svojim zajmodavcem koji te vodi na sud. Učini to dok si još s njim na putu, da te zajmodavac ne bi predao sudiji, a sudija službeniku, pa ćeš biti bačen u tamnicu. 26 Zaista ti kažem: nećeš izaći odande dok ne isplatiš i poslednji dinar.
Preljuba
27 Čuli ste da je rečeno: ’Ne čini preljube!’ 28 A ja vam kažem da svako ko gleda ženu sa požudom, već je učinio preljubu s njom u svome srcu. 29 Ako te tvoje oko navodi na greh, iskopaj ga i baci od sebe, jer bolje je da jedan ud bude mrtav za tebe, nego da sa celim telom budeš bačen u pakao. 30 I ako te tvoja desna ruka navodi na greh, odseci je i baci od sebe, jer bolje je da jedan ud bude mrtav za tebe, nego da sa celim telom budeš bačen u pakao.
O razvodu braka
31 Takođe je rečeno i ovo: ’Ako se neko razvede od žene, neka joj da potvrdu o razvodu.’ 32 A ja vam kažem: svaki ko se razvede od svoje žene, osim u slučaju da je zatečena u bludu, navodi je da čini preljubu, i svaki ko se oženi razvedenom, čini preljubu.
O zaklinjanju
33 I ovo ste čuli da je rečeno vašim precima: ’Ne kuni se krivo, nego izvrši ono što si se Gospodu zakleo.’ 34 A ja vam kažem: ne kunite se nikako, ni nebom, jer je presto Božiji, 35 ni zemljom, jer je ona podnožje njegovim nogama, ni Jerusalimom, jer je to grad velikog Cara. 36 Ne kuni se ni svojom sopstvenom glavom, jer ne možeš ni jednu dlaku na glavi učiniti belom ili crnom. 37 Samo recite ’da’ kada nešto tvrdite, i ’ne’ kada nešto poričete. Što je više od ovoga, od Zloga je.
O osveti
38 Čuli ste da je rečeno: ’Oko za oko i zub za zub.’ 39 A ja vam kažem: ne suprotstavljajte se zlom čoveku, nego, ako te neko udari po desnom obrazu, okreni mu i drugi. 40 Ako neko hoće da ide na sud s tobom da bi ti uzeo košulju, daj mu i ogrtač. 41 Ako te neko natera da ideš jednu milju s njim, idi s njime i dve. 42 Daj onome koji traži od tebe, i ne okreći se od onoga koji hoće da pozajmi od tebe.
Ljubav prema neprijateljima
43 Čuli ste da je rečeno: ’Voli bližnjega svoga, a mrzi neprijatelja svoga.’ 44 A ja vam kažem: volite svoje neprijatelje, i molite se za one koji vas progone. 45 Tako će se pokazati da ste deca Oca vašega koji je na nebesima, jer on daje da njegovo sunce obasjava i zle i dobre, i daje kišu i pravednima i nepravednima. 46 Jer ako volite one koji vas vole, kakvu ćete nagradu primiti od Boga? Ne čine li to isto i poreznici? 47 Ako pozdravljate samo svoje sunarodnike, činite li nešto posebno? Zar to isto ne čine i mnogobošci? 48 Budite, dakle, savršeni kao što je savršen Otac vaš nebeski.