11
Propisi o čistoj i nečistoj hrani
1 Gospod reče Mojsiju i Aronu: 2 „Recite Izrailjcima: ’Od svih životinja na zemlji, ovo su one koje smete jesti: 3 svaku koja ima papke, i to razdvojene papke, i koja preživa, možete jesti.
4 Međutim, od onih životinja što preživaju, ili imaju razdvojene papke ne jedite: kamilu, jer iako preživa, nema razdvojene papke; nečista je za vas; 5 daman*, jer iako preživa, nema razdvojene papke; nečist je za vas; 6 divljeg zeca, jer iako preživa, nema razdvojene papke; nečist je za vas; 7 svinju, jer iako ima razdvojene papke, ne preživa; obredno je nečista za vas. 8 Ne jedite njihovo meso, i ne dotičite njihovu strvinu; nečiste su za vas.
Vodene životinje
9 Od svega što je u vodi, ove jedite: sve što je u vodi, u morima ili rekama, i ima peraje i krljušt, to možete jesti. 10 A sve što je u morima i rekama, a nema peraje i krljušt, od svega što vrvi u vodi, i od svih drugih živih bića – za vas je odvratno. 11 Držite ih za odvratne; ne jedite njihovo meso, i neka vam njihova lešina bude odvratna. 12 Sve što je u vodi, a nema peraje i krljušt – za vas je odvratno.
Ptice
13 Ovo su ptice koje morate smatrati nečistima. Ne jedite ih, jer su odvratne za vas: orao, lešinar, jastreb, 14 kraguj, kobac svake vrste, 15 sve vrste gavrana, 16 noj, sova, galeb, sve vrste kraguja, 17 ćuk, kormoran, buljina, 18 labud, buljina, beloglavi sup, 19 roda, sve vrste čaplji, pupavac i slepi miš.
Ostale životinje
20 Sva krilata bića koja gamižu i idu na četiri noge, za vas su odvratna. 21 Od svih bića koja gamižu i idu na četiri noge, ove možete jesti: one koje iznad svojih nogu imaju zglobove kojima skaču po zemlji. 22 Od ovih možete jesti: sve vrste skakavaca, sve vrste cvrčaka, i sve vrste argola i zrikavaca. 23 A svako krilato biće koje gamiže, a ima četiri noge, za vas je odvratno.
24 Ova će vas učiniti nečistima; ko god dotakne njihovu lešinu biće nečist do večeri. 25 Ko god ponese njihovu lešinu, neka opere svoju odeću; biće nečist do večeri.
26 Svaka životinja koja ima nerazdvojene papke i ne preživa, za vas je nečista i nečist će biti svako ko ih se dotakne. 27 Sve što hoda na šapama među životinjama koje hodaju na četiri noge, za vas su nečiste. Ko god se dotakne njihove lešine, biće nečist do večeri. 28 Ko ponese njihovu lešinu, neka opere svoju odeću; biće nečist do večeri. Za vas su nečiste.
Gmizavci
29 Od životinja što puze po zemlji za vas su nečiste: lasica, miš, i sve vrste velikih guštera, 30 gekon, krokodil, zelembać, daždevnjak i kameleon. 31 Od životinja što puze te su nečiste za vas. Ko god ih dotakne kad uginu biće nečist do večeri. 32 Kad neka od ovih životinja mrtva padne na nešto, to će biti nečisto, bilo to drvena posuda, odeća, koža, ili kostret, to jest, svaki predmet koji služi čemu. To neka se zamoči u vodu, i biće nečisto do večeri. Potom će biti čisto. 33 Ako neka od njih upadne u bilo koju zemljanu posudu, sve što je u njoj biće nečisto. Zato je razbijte.
34 Svaka hrana koja se jede, ako u nju dospe voda iz takve posude, postaće nečista, i svako piće koje se pije biće nečisto ako je bilo u takvoj posudi. 35 Ako lešina neke od ovih životinja padne na nešto, to će biti nečisto, bilo peć ili ognjište. To neka se razvali. One su nečiste i za vas će ostati nečiste. 36 Ipak, izvor ili čatrnja gde se skuplja voda biće čisti, ali onaj ko dotakne njihovu lešinu biće nečist. 37 Ako takva strvina padne na seme za setvu, seme će ostati čisto. 38 Ali ako voda ovlaži seme i strvina padne na njega, za vas će biti nečisto.
39 Ako ugine životinja koju smete jesti, svako ko je dodirne biće nečist do večeri. 40 Onaj koji pojede od njene strvine biće nečist do večeri, a ko ponese njenu strvinu neka opere svoju odeću i bude nečist do večeri.
41 Svaka životinja koja puzi po zemlji je odvratna. Neka se ne jede! 42 Sve što ide na trbuhu, i sve što se kreće na četiri noge, i sve što ima mnogo nogu, i sva bića što puze po zemlji, to ne smete jesti, jer su odvratne. 43 Nemojte se poganiti nijednim bićem koje puzi; ne skrnavite se njima da ne postanete nečisti. 44 Jer ja sam Gospod, Bog vaš! Zato budite sveti, jer sam ja svet. Ne skrnavite se nijednim bićem što puzi po zemlji. 45 Ja sam Gospod koji vas je izveo iz zemlje egipatske da vam budem Bog. Stoga budete sveti, jer ja sam svet!
46 Ovo su zakoni o životinjama, pticama i svakom živom biću koje vrvi u vodi, i svakom biću koje puzi po zemlji, 47 da se pravi razlika između nečistog i čistog; između životinja koja se mogu jesti i životinja koja se ne mogu jesti.’“
* 11:5 Sisar veličine zeca koji nastanjuje Afriku i jugozapadnu Aziju.