5
Primereno ophođenje
1 Starca ne grdi, nego ga moli kao svoga oca. Prema mladićima se ophodi kao sa braćom, 2 prema staricama kao sa majkama, a prema devojkama kao sa sestrama – u potpunoj čistoti.
O udovicama
3 Udovice poštuj, naročito ako su bez igde ikoga. 4 Ako udovica ima decu ili unuke, neka ih uči da svoju pobožnost najpre pokažu prema svojoj porodici, i da se oduže roditeljima starajući se za njih. Ovo je ugodno Bogu. 5 Prava udovica, bez ikog svog, jeste ona koja je svoju nadu položila u Boga, te danonoćno ustrajava u svojim molitvama i prošnjama. 6 A ona koja se odala lagodnom životu, mrtva je, iako izgleda kao da je živa. 7 Ovo im naloži, da budu bez mane. 8 A ako se neko ne stara o svojima, naročito ukućanima, odrekao se vere i gori je od nevernika.
9 U udovički spisak neka se ne unosi udovica mlađa od šezdeset godina, koja je bila žena jednom mužu. 10 Ona mora da bude poznata po dobrim delima, da je podigla decu, da je bila gostoljubiva, da je svetima prala noge, da je pomagala nevoljnicima, ukratko, da je predano činila svaku vrstu dobrih dela.
11 Mlađe udovice ne unosi u spisak, jer kad ih obuzme telesna strast, žele da se udaju, pa se odvraćaju od Hrista. 12 Tako na sebe navlače osudu, jer su pogazile obećanje koje su mu ranije dale. 13 A ujedno, pošto nemaju posla, nauče se da idu okolo po kućama, pa ogovaraju i pletu se u tuđe stvari, pričajući što ne treba. 14 Zato hoću da se mlađe udovice udaju, da rađaju decu, da se brinu za svoj dom, da ne daju povoda neprijatelju da nas vređa. 15 Neke su se, naime, već zastranile i pošle za Satanom.
16 Ali ako koja vernica ima udovice u kući, neka se stara o njima, da se crkva ne bi opteretila, i da bi mogla da se stara o onima koje su potpuno same.
Dužnosti starešina
17 Starešinama koje dobro obavljaju svoju službu treba ukazivati čast i plaćati ih, naročito onima koji se trude oko propovedanja i poučavanja. 18 Jer Pismo kaže: „Ne zavezuj usta volu kad vrše“ i „Radniku treba dati njegovu platu.“ 19 Ne slušaj tužbe protiv starešine, sem ako su potvrđene izjavom dvojice ili trojice svedoka. 20 One koji greše ukoravaj pred svima, da bi se ostali bojali.
21 Zaklinjem te pred Bogom i Hristom Isusom i izabranim anđelima da slušaš ova uputstva, bez predrasuda. Takođe, ništa ne čini iz pristrasnosti.
22 Ne žuri da položiš ruke na koga, niti učestvuj u gresima drugih; drži sebe čistim.
23 Ne pij više samo vodu, nego uzimaj i malo vina zbog stomačnih tegoba i tvojih čestih slabosti.
24 Gresi nekih ljudi su očevidni, i vode ih na sud Božiji. A ima i onih čiji će se gresi otkriti kasnije. 25 Takođe su i dobra dela vidljiva, a i kada nisu, ne mogu se sakriti.