13
Očišćenje od greha
1 Toga će se dana zbog greha i nečistoće otvoriti izvor za dom Davidov i za stanovnike Jerusalima.
2 Toga ću dana – govori Gospod nad vojskama – iz zemlje izbrisati imena idola i više se neće spominjati. Iz zemlje ću da istrebim i proroke i nečisti duh. 3 A ako bi još neko da prorokuje, kazaće mu roditelji, otac njegov i majka njegova: ’Živ nećeš ostati jer si laž objavljivao u ime Gospodnje!’ Tako će ga roditelji, otac njegov i majka njegova, probosti kada bude prorokovao.
4 Toga će se dana zastideti proroci, baš svi, zbog svojih objava koje su prorokovali. Neće se više zagrtati kosmatim ogrtačem da bi obmanjivali. 5 I kazaće: ’Ja i nisam prorok. Ja sam ratar koji ore zemlju, nego me je neko kupio još kada sam mlad bio.’ 6 Neko će ga upitati: ’Odakle ti te rane po prsima?’ Odgovoriće: ’Izranjavali su me u kući moga prijatelja.’
Udareni pastir i raštrkane ovce
7 O, maču, ustani na mog pastira
i na čoveka koji mi je blizak
– govori Gospod nad vojskama.
Udari pastira,
i ovce će se razbežati,
a ja ću nad neznatne da okrenem ruku svoju.
8 I u celoj zemlji – govori Gospod –
dve trećine će biti posečeno i postradaće.
Tako će ostati samo trećina ljudi.
9 Tu ću trećinu da pustim kroz vatru,
da je pretopim kao što se srebro topi.
Proveriću ih kao što se zlato proverava.
Oni će zazvati moje ime
i ja ću se odazvati i reći:
’Ovo je moj narod!’
A oni će da uzvrate:
’Gospod je naš Bog!’