8
Izrailj žanje oluju
1 Trubu na usta!
Eno lešinara nad Domom Gospodnjim
jer su prekršili moj savez,
pobunili se protiv mog Zakona.
2 Meni vape:
’O, moj Bože!
Mi, Izrailj, znamo tebe!’
3 Ali Izrailj je odbacio dobro
i dušman će ga progoniti.
4 Postavljaju careve koji nisu moji,
postavljaju glavare koje ne poznajem.
Od svog srebra i od zlata svoga
idole su sebi napravili,
da bi mogli biti istrebljeni.
5 Samarijo, tvoje je tele odbačeno
jer se na njih moj gnev raspalio.
Koliko još nećete moći da budete neokaljani?
6 Jer je od Izrailja i ta rukotvorina,
livac ju je izlio i nije Bog.
Zato će se u parčiće pretvoriti
tele Samarije.
7 Zato što su sejali vetar,
požnjeće oluju.
Nema klasa na tom snopu,
neće biti brašna.
Možda rodi za tuđince
koji će ga progutati.
8 Izrailj će progutati!
Oni su sada među narodima
kao krčag bezvredan koji niko neće.
9 Jer su u Asiriju otišli
poput divljeg magarca što se sam skita,
a Jefrem ljubavnike plaća.
10 Iako ih i među narodima plaća,
sada ću ih okupiti
i za malo će biti
pod teretom cara i glavara.
11 Jefrem je umnožio žrtvenike za grehe,
a za njega su oni postali žrtvenici greha.
12 Napisao sam mu mnogo toga u svome Zakonu,
ali za njega je to kao nešto tuđe.
13 Za žrtve, za prinose moje
oni žrtvuju meso i jedu ga,
a Gospodu to nije ugodno.
Sada će se opomenuti njihove krivice
i kazniće grehe njihove,
a oni će se vratiti u Egipat.
14 Zaboravio je Izrailj Sazdatelja svoga
i sagradio dvorove,
a Juda je umnožio utvrđene gradove.
Ja ću da pošaljem oganj na njegove gradove
i on će da proždere njegova utvrđenja.“