2
1 Ovako kaže Gospod:
„Zbog tri prestupa Moava,
a i zbog četiri, svoju kaznu neću da povučem,
jer je u kreču spalio
kosti cara Edoma.
2 Baciću oganj na Moav
i spaliće keriotska utvrđenja.
Moav će propasti uz vrevu,
uz pokliče i uz jeku trube.
3 Istrebiću iz njega sudije,
sa njim pobiću sve njegove glavare“ –
kaže Gospod.
4 Ovako kaže Gospod:
„Zbog tri prestupa Jude,
a i zbog četiri, svoju kaznu neću da povučem,
jer su odbacili Zakon Gospodnji
i njegove uredbe nisu držali.
Na greh su ih navele njihove laži,
u kojima su živeli i njihovi očevi.
5 Baciću oganj na Judu
i spaliće jerusalimska utvrđenja.“
Sud nad Izrailjem
6 Ovako kaže Gospod:
„Zbog tri prestupa Izrailja,
a i zbog četiri, svoju kaznu neću da povučem,
jer su pravednika prodavali za srebro
i ubogoga za sandale.
7 Oni gaze po prašini na glavi siromaha.
Put poniznih izokreću,
čovek i otac njegov idu istoj devojci
i tako skrnave moje sveto ime.
8 Na založenim haljinama leže
kraj svakog žrtvenika
i vino onih koji su globljeni piju
u hramu njihovih bogova.
9 A ja sam istrebio Amorejce među njima,
visoke kao kedrovi moćni,
jake kao hrastovi.
Istrebio sam ih od podnožja do vrha,
od korena do ploda.
10 I još sam vas izveo iz egipatske zemlje
i vodio vas po pustinji četrdeset godina,
da biste zaposeli zemlju Amorejaca.
11 Od vaših sam sinova neke podizao za proroke,
i za nazireje neke od vaših mladića.
Zar nije tako, o, deco Izrailjeva
– govori Gospod.
12 Ali vi ste nazirejima davali da piju vino
i prorocima ste zapovedali: ’Ne prorokujte!’
13 Evo, pritisnuću vas
kao što snopovi mnogi pritiskaju zapregu.
14 Ni onaj koji je brz neće uteći,
ni jaki neće učvrstiti snagu svoju
i svoj život junak spasti neće.
15 Strelac se neće održati,
brzi na nogama se neće spasti,
a ni konjanik život sačuvati neće.
16 I najsrčaniji među ratnicima
toga će dana uteći neodeven
– govori Gospod.“