5
1 Ugledajte se, dakle, na Boga, pošto ste njegova voljena deca. 2 Živite u ljubavi, kao što je Hristos zavoleo nas, pa je sebe predao za nas na žrtvu i miomirisni prinos Bogu.
3 Blud i svaka vrsta nečistote, ili pohlepa neka se i ne pominje među vama, kao što dolikuje svetima. 4 Ni prostaštvo, ludorije, ni bezobrazne šale, niti što neprilično; radije zahvaljujte. 5 Jer, budite uvereni: nijedan bludnik, nečist ili pohlepan, koji je ravan idolopokloniku, neće uzeti učešća u Carstvu Hristovom i Božijem.
Život u svetlosti
6 Ne dajte da vas iko zavede ispraznim rečima. Jer, zbog ovakvih stvari, doći će gnev Božiji na nepokorne sinove. 7 Ne budite njihovi saučesnici! 8 Nekada ste, naime, bili tama, ali ste sada svetlost u Gospodu. Živite, stoga, kao deca svetlosti. 9 Ovo je, naime, plod svetlosti: sve što je dobro, pravedno i istinito. 10 Istražujte šta je ugodno Gospodu. 11 Ne budite saučesnici onih koji čine jalova dela tame, nego ih razotkrivajte. 12 Jer, sramota je i govoriti o onome što oni tajno čine. 13 Ali sve što se iznese na svetlo, postaje vidljivo, 14 jer sve što se izlaže svetlosti, postaje svetlost. Zato kaže:
„Digni se, ti što spavaš,
ustani iz mrtvih,
i Hristos će te obasjati!“
15 Brižljivo pazite kako se ophodite. Ne ponašajte se kao nerazumni, nego kao mudri! 16 Iskoristite vreme jer su dani zli. 17 Zato ne budite nerazumni, nego shvatite šta je volja Gospodnja. 18 Ne opijajte se vinom, koje vodi u razuzdanost, nego se ispunjavajte Duhom. 19 Govorite jedni drugima rečima psalama, himni i duhovnih pesama. Pevajte i slavite Gospoda u svom srcu. 20 Uvek zahvaljujte za sve Bogu i Ocu u ime našeg Gospoda Isusa Hrista.
Odnosi u braku i porodici
21 Pokoravajte se jedni drugima u strahu pred Hristom. 22 Žene, pokoravajte se svojim muževima kao Gospodu. 23 Jer, muž je glava ženi, kao što je Hristos glava Crkvi, isti Hristos koji je Spasitelj svoga tela – Crkve. 24 Kao što se Crkva pokorava Hristu, tako i žena neka se pokorava mužu u svemu.
25 Muževi, volite svoje žene, kao što je Hristos voleo Crkvu, te je dao svoj život za nju, 26 da je posveti, očistivši je kupanjem u vodi s rečju, 27 te da izvede pred sebe Crkvu u punoj slavi, bez mane i bore, ili tome sličnog, da bude sveta i neporočna. 28 Tako su i muževi dužni da vole svoje žene kao svoje sopstveno telo. Muž koji voli svoju ženu, voli samoga sebe. 29 Jer, niko ne mrzi svoje telo, nego ga hrani i neguje, kao i Hristos Crkvu. 30 Mi smo, naime, delovi Hristovog tela. 31 Kao što Pismo kaže:
„Zato će čovek ostaviti oca i majku,
te se priljubiti uz svoju ženu, pa će dvoje biti jedno telo.“
32 Ovo je velika tajna. Ja vam to govorim o Hristu i Crkvi. 33 Tako svaki od vas neka voli svoju ženu kao samoga sebe, a žena neka poštuje svoga muža.