24
Dvadeseta priča
1 Ne zavidi zlima,
ne poželi da si s njima;
2 jer u srcu svome smišljaju nasilje,
najavljuju usnama nevolju.
Dvadeset prva priča
3 Mudrošću se podiže kuća,
a razboritošću je osnovana;
4 znanjem su joj sobe napunjene
svakim blagom poželjnim i vrednim.
Dvadeset druga priča
5 Čovek ratnik je jak,
ali onaj koji zna jača snagu svoju;
6 jer ćeš rat dobiti mudrim savetima
i pobeda je u mnogim savetnicima.
Dvadeset treća priča
7 Visoka je mudrost nemudrome,
on usta svoja ne otvara na sudskim vratima.
Dvadeset četvrta priča
8 Ko je predan da zlo smišlja
nazvaće ga spletkarošem.
9 Greh su bezumni naumi
i podrugljivac je oduran ljudima.
Dvadeset peta priča
10 Kloneš li u danu nevolje,
klonuće i tvoja snaga.
11 Spasavaj one koje u smrt vuku,
izvlači one što teturaju na pogubljenje.
12 Jer, kažeš li – „Ali, mi to nismo znali!“ –
neće li shvatiti onaj što proniče srca?
Neće li znati onaj koji ti život čuva
i uzvratiti čoveku po delu njegovom?
Dvadeset šesta priča
13 Jedi med, sine moj, jer je zdrav
i nepcu je tvome sladak med iz saća.
14 Takvo je poznanje mudrosti duši tvojoj
ako je pronađeš; tada budućnost postoji
i tvoja nada neće propasti.
Dvadeset sedma priča
15 Ne vrebaj ko zlikovac u potaji na dom pravednika
i konačište njegovo ne ruši.
16 Jer padne li pravednik i sedam puta, ustaće,
a zlikovac će posrnuti u nevolji.
Dvadeset osma priča
17 Ne raduj se dok se ruši dušmanin tvoj,
kad posrne neka ti se srce ne veseli;
18 da Gospod to ne vidi i to bude zlo pred njime,
pa sa dušmanina povuče svoj gnev.
Dvadeset deveta priča
19 Ne žesti se zbog zlotvora,
ne zavidi zlikovcima;
20 jer budućnost ne pripada zlotvoru,
dogoreva svetiljka zlikovcu.
Trideseta priča
21 Boj se Gospoda, sine moj, baš kao i cara;
ne druži se s buntovnima;
22 jer iznenadna dolazi njihova propast
i ko će da sazna svršetak ove dvojice?
Ostale mudre priče
23 I ovo se tiče mudrih ljudi:
Strahota je kad se gleda ko je ko na sudu.
24 Naime, ko kaže zlome – „Ti si pravedan!“ –
ljudi će ga proklinjati,
narodi ga prezirati.
25 A onima koji ga prekore uživanje će biti,
na njih će doći blagoslov dobra.
26 Usne voli onaj ko uzvraća pravednim rečima.
27 Posao svoj na polju završi,
pripremi njivu svoju, a onda izgradi kuću svoju.
28 Ne svedoči bez razloga protiv bližnjeg svoga,
zar ćeš da obmanjuješ usnama svojim?
29 Ne reci – „Kako je on uradio meni, tako ću i ja da uradim njemu.
Uzvratiću mu po delu njegovom!“
30 Prošao sam pored polja lenštine
i pored vinograda bezumnika.
31 I gle, u trnje je sve zaraslo,
koprivama sve obraslo,
zid kameni beše srušen.
32 Kada sam to video, srcem sam shvatio,
video sam i prihvatio pouku:
33 Još malo snova, još malo dremeža,
još malo dokono da sklopiš ruke;
34 i doći će tvoje siromaštvo kao skitnica
i nemaština kao nasilnik.