3
Isus leči u subotu
1 Isus je ponovo došao u sinagogu. Tu je bio i neki čovek sa usahlom rukom. 2 Bilo je tu i onih koji su pažljivo motrili na Isusa, da bi ga optužili ukoliko bi izlečio čoveka u subotu. 3 Isus reče čoveku sa usahlom rukom: „Stani ovde u sredinu!“
4 Onda je upitao narod: „Da li je subotom dozvoljeno činiti dobro ili zlo? Spasiti nekome život ili ga oduzeti?“ Niko nije rekao ni reč. 5 Isus ih pogleda s ljutnjom, ožalošćen zbog okorelosti njihovih srca. Onda reče čoveku: „Ispruži svoju ruku!“ Čovek ispruži ruku i ruka mu ponovo postade zdrava. 6 Tada fariseji izađoše iz sinagoge i odmah sa irodovcima skovaše zaveru kako da ubiju Isusa.
Narod sledi Isusa
7 Isus se sa svojim učenicima povukao na Galilejsko jezero. Pratilo ga je veliko mnoštvo ljudi iz Galileje, Judeje, 8 Jerusalima, Idumeje i s druge strane Jordana, te iz okoline Tira i Sidona. Dolazili su k njemu kad su čuli kakve stvari čini. 9 Isus je rekao učenicima da pripreme neki čamac za njega, da ga narod ne bi stesnio. 10 Budući da je mnoge već iscelio, svi koji su patili od raznih bolesti su se probijali do njega želeći da ga dotaknu. 11 Kada bi opsednuti nečistim duhovima ugledali Isusa, padali bi pred njim, vičući: „Ti si Sin Božiji!“ 12 Isus im je strogo napomenuo da ne otkrivaju ko je on.
Isus postavlja Dvanaestoricu
13 Zatim se Isus popeo na goru i pozvao one koje je hteo. Oni su došli k njemu. 14 Izdvojio je Dvanaestoricu, koje je nazvao apostolima, da budu s njim. Njih je poslao da propovedaju 15 i dao im moć da isteruju zle duhove. 16 Ovo su imena izabrane Dvanaestorice: Simon, koga je Isus prozvao Petar, 17 Zavedejevi sinovi Jakov i njegov brat Jovan, koje je Isus prozvao Voanerges, što znači „sinovi groma“, 18 Andrija, Filip, Vartolomej, Matej, Toma, Jakov Alfejev, Tadej, Simon Hananejac, 19 i Juda Iskariot koji je izdao Isusa.
Verske vođe optužuju Isusa da je pod vlašću Satane
20 Isus se vratio kući. Opet se sleglo toliko sveta, da on i njegovi učenici ni zalogaj hleba nisu mogli da pojedu. 21 Kada je to čula njegova porodica, došli su da ga odvuku, jer su govorili da nije pri čistoj svesti.
22 A znalci Svetog pisma, koji su došli iz Jerusalima, govorili su: „On je opsednut Veelzevulom!“ i: „On uz pomoć glavara zlih duhova isteruje zle duhove!“
23 Isus ih je onda pozvao k sebi i govorio im služeći se pričama: „Kako Satana može da izgoni Satanu? 24 Ako se neko carstvo razjedini, to carstvo se neće održati. 25 I ako u porodici dođe do podele, ta porodica neće opstati. 26 Ako se Satana okrenuo protiv sebe samog, pa se razdelio, onda mu nema opstanka, nego mu je došao kraj. 27 Jer, niko ne može ući u kuću snažnog čoveka i opljačkati njegovo pokućstvo, ako ga prvo ne sveže. Tek onda će opljačkati njegovu kuću. 28 Zaista vam kažem: ljudima se mogu oprostiti svi gresi i sva bogohulstva koja izgovore, 29 ali ko izgovori bogohulstvo protiv Duha Svetoga, to mu se nikada neće oprostiti, nego će mu se ovaj greh računati doveka.“
30 Isus je to rekao jer su govorili za njega da ima nečistog duha.
Isus opisuje svoju pravu porodicu
31 Onda je došla Isusova majka sa njegovom braćom. Poslali su nekoga da pozove Isusa, a sami su ostali da stoje napolju. 32 Isus je sedeo okružen mnoštvom naroda. Rekli su mu: „Evo, tu napolju su tvoja majka i tvoja braća, i traže te.“
33 Isus im odgovori: „Ko je moja majka i ko su moja braća?“
34 I osvrnuvši se na one koji su sedeli oko njega, reče: „Evo moje majke i moje braće! 35 Jer onaj ko vrši volju Božiju, taj mi je brat i sestra i majka.“