Psalam 63
Psalam Davidov. Kada je bio u judejskoj pustinji.
1 Bože, moj Bog ti si
i ja tebe tražim.
Moja je duša tebe žedna,
telo je moje tebe željno,
u zemlji suvoj,
ogoljenoj i bezvodnoj.
2 Zaista, u Svetinji sam te video,
gledao ti i silu i slavu.
3 Milost je tvoja bolja od života,
usne moje veličaće tebe.
4 Zato ću te blagosiljati kroz život svoj,
u ime ću tvoje podizati ruke svoje.
5 Sita će mi biti duša
ko od sala i obilja;
sa veseljem na usnama
usta moja proslavljaće te.
6 Na postelji svojoj setim te se,
o stražama noćnim razmišljam o tebi.
7 Jer si ti pomoć moja
u senci krila tvojih ja se veselim.
8 Uz tebe mi je duša prionula,
desnica me tvoja podržava.
9 A oni žude da mi dušu upropaste,
oni će otići u dubine zemlje.
10 Biće predani maču,
biće hrana lisicama.
11 A car će se u Bogu veseliti,
hvaliće se svako ko se njime zakune,
jer će se zatvoriti usta onima što govore laži.