Psalam 148
1 Slavite Gospoda!
Slavite Gospoda sa nebesa,
slavite ga na visinama!
2 O, anđeli svi njegovi, slavite ga,
slavite ga, sve vojske njegove!
3 Slavite ga, sunce i meseče,
slavite ga, sve blistave zvezde!
4 Slavite ga, nebesa najviša,
i vi, vode vrh nebesa!
5 Nek Gospodnje ime slave,
jer on zapovedi i oni postaše.
6 Za svu večnost njih je postavio,
uredbu je dao koja proći neće.
7 Vi sa zemlje slavite Gospoda –
nemani morske i dubino svaka;
8 grome i grade, sneže i maglo,
olujo što reč njegovu ostvaruješ;
9 gore i sva brda, svako stablo rodno
i svi kedrovi;
10 zveri i sva stoko,
gmizavci i ptice krilate;
11 zemaljski carevi i svi ljudi,
glavari i vladari zemlje;
12 mladići, a i devojke;
stari sa mladima!
13 Nek Gospodnje ime slave,
jer samo je njegovo ime uzvišeno;
veličanstvo mu je i nad zemljom i nad nebesima!
14 Svom narodu on će rog uzdići –
slavu svakog koji mu je veran –
narodu izrailjskom, narodu njemu bliskom.
Slavite Gospoda!