26
1 Kao sneg leti i kiša o žetvi,
tako čast ne stoji bezumnom.
2 Kao kad prhne vrabac i lasta kad odleti,
tako i kletva ne stiže bez povoda.
3 Bič je za konja, uzde za magarca,
a batina za leđa bezumnog.
4 Ne uzvraćaj bezumnome po bezumlju njegovome,
da i sam ne bi bio njemu nalik.
5 Uzvrati bezumnome po bezumlju njegovome,
da sam sebi ne bi bio mudar.
6 Noge svoje sam saseca, nasiljem se podnapija
ko poruku šalje rukama bezumnog.
7 Kako noge vise oduzetom,
takva je mudra priča u ustima bezumnoga.
8 Kamen u praćku veže
ko bezumnom počast daje.
9 Trnova grana u ruci pijanca
je mudra priča u ustima bezumnoga.
10 Poput strelca što ranjava koga stigne,
takav je čovek što unajmljuje bezumnika
i onaj što unajmljuje prolaznika.
11 Vraća se pas na svoju bljuvotinu
kao što se i bezumnik vraća bezumlju svome.
12 Vidiš li čoveka koji misli za sebe da je mudar?
Više je nade za bezumnika nego za njega!
13 Lenština govori: „Lav je na ulici!
Lav je nasred trga!“
14 Na šarkama okreću se vrata,
a lenština na krevetu svome.
15 Lenština umače ruku u čanak,
ali je preumoran da ustima svojim je prinese.
16 Samom sebi lenština je mudriji
od sedmorice što razborito odgovaraju.
17 Psa za uši hvata
ko se u prolazu ljuti zbog tuđe rasprave.
18 Kao mahnitavi što baklje,
strele i smrt seje,
19 takav je čovek što vara bližnjeg svoga,
pa još kaže: „Nisam li se našalio?!“
20 Kada nema drva i vatra se gasi,
kada nema klevetnika i svađa se stiša.
21 Ugalj je za žeravicu i drvo za vatru,
a čovek svađalica da potpali svađu.
22 Reči klevetnika su kao poslastice
što u stomak klize.
23 Posrebrena grnčarija –
to su usne uglađene i zlo srce.
24 Onaj koji mrzi skriva se usnama svojim,
a u sebi sakuplja prevaru.
25 Ne veruj čoveku umilnog glasa
kome je u srcu sedmostruka gadost.
26 On se skriva, mržnju prikriva,
ali će se razotkriti u zboru pokvarenost njegova.
27 Ko jamu kopa, sam u nju pada
i ko kamen valja, na njega se svalja.
28 Lažljiv jezik mrzi one koje drobi
i usta laskava ruševine prave.