4
Zadobij mudrost po svaku cenu
1 Deco, poslušajte očev prekor
i budite pažljivi da se naučite iz pouke.
2 Jer ja vam dobar savet dajem,
stoga ne zapostavljajte pouku moju.
3 Jer ja sam bio očev sin
i mili jedinac majke svoje.
4 On me je učio i govorio mi:
„Neka ti srce prione čvrsto uz reči moje,
drži se mojih zapovesti i živećeš.
5 Stiči mudrost! Stiči razumevanje!
Ne zaboravljaj i ne otuđuj se od onoga što ti kazujem.
6 Ne napuštaj mudrost i ona će te čuvati,
voli je i braniće te.
7 Mudrost je najvažnija! Stiči mudrost!
Sa svom svojom stečevinom ti stiči razumevanje.
8 Uzdiži je i uzdignuće te,
veličaće te jer si je prigrlio.
9 Prelepi venac će ti staviti na glavu,
daće ti slavnu krunu.“
10 Sine moj, poslušaj i prihvati reči moje
i mnogo će godina života tvoga biti.
11 Upućujem te putem mudrosti
i pravednim te stazama vodim.
12 Noge ti neće klecati dok hodaš
i nećeš posrtati dok budeš trčao.
13 Drži se opomene i ne napuštaj je.
Brani je, jer ti je ona život.
14 Ne idi stazom pokvarenjaka
i ne sledi put zlikovaca.
15 Kloni ga se i ne idi njime,
okreni se od njega i idi dalje!
16 Jer oni ne spavaju ako zlo ne nanesu,
san im je ukraden ako koga ne sapletu.
17 Jer oni jedu hleb bezakonja
i nasilja vino piju.
18 A staza je pravednika poput svetla zore koje osvaja
i svetli dok dan ne osvane.
19 Dok je staza pokvarenih mračna,
pa oni i ne znaju o šta se sve spotiču.
20 Sine moj, pazi na moje reči
i prikloni uho svoje kazivanjima mojim.
21 Neka se ne odmiču od očiju tvojih
i čuvaj ih usred srca svoga.
22 Jer su one život onima što ih nađu
i zdravlje su celom telu njihovome.
23 Od svega što se čuva ti najviše čuvaj srce svoje,
jer su u njemu izvori života.
24 Od sebe odbaci nepošten govor
i obmanu usana daleko baci od sebe.
25 Oči tvoje nek gledaju pravo,
ispred sebe ti prikuj svoj pogled.
26 Poravnaj stazu koraka svoga
i bezbedni će biti svi tvoji putevi.
27 Ne skreći ni desno ni levo
i korak svoj ukloni od zla.