8
Narod traži cara
1 Kad je Samuilo ostareo, postavio je svoje sinove za sudije nad Izrailjem. 2 Njegov sin prvenac zvao se Joilo a drugi se zvao Avija. Oni su bili sudije u Vir-Saveji. 3 Ali njegovi sinovi nisu išli njegovim stopama: poveli su se za nepoštenim dobitkom, primali mito i izvrtali pravdu.
4 Tada su se okupile sve izrailjske starešine i došle k Samuilu u Ramu. 5 Rekoše mu: „Evo, ti si ostareo, a tvoji sinovi ne idu tvojim stopama. Zato nam postavi cara da nam sudi, kao što je u svih naroda.“
6 Samuilu nije bilo pravo kad su mu rekli: „Postavi nam cara da nam sudi.“ Zato se pomolio Gospodu.
7 Gospod reče Samuilu: „Poslušaj narod u svemu što traži od tebe, jer nisu prezreli tebe, nego su prezreli mene kao svoga cara. 8 Sve što su činili od dana kad sam ih izveo iz Egipta do dana današnjeg, to čine i tebi: ostavili su mene i služili tuđim bogovima. 9 Zato ih poslušaj u svemu, ali ih ozbiljno opomeni i obznani im na koji će način car vladati nad njima.“
10 Samuilo je preneo sve reči Gospodnje narodu, koji je od njega tražio cara. 11 Rekao je: „Ovo je način na koji će car vladati nad vama: uzimaće vaše sinove i postavljati ih da voze njegova bojna kola, da mu budu konjanici i da trče ispred njegovih bojnih kola. 12 Postavljaće ih kao zapovednike nad hiljadu i nad pedeset; oraće njegove njive i žeti njegovu letinu, praviti mu oružje i opremu za njegova bojna kola. 13 A vaše ćerke će uzimati da mu prave mirise, da mu budu kuvarice i pekarke. 14 Uzimaće vaša najbolja polja, vinograde i maslinjake, i davati ih svojim slugama. 15 On će uzimati desetak od vašeg žita i davaće ga svojim dvoranima i slugama. 16 Uzimaće i vaše sluge, sluškinje, najbolje momke i vaše magarce, da rade za njega. 17 On će uzimati desetak od vaših stada a vi ćete mu biti robovi. 18 U taj dan ćete vapiti zbog cara koga ste izabrali sebi, ali vam Gospod neće odgovoriti u onaj dan.“
19 Ali narod je odbio da sluša Samuila. Rekli su: „Ne, neka car vlada nad nama, pa ćemo biti kao svi drugi narodi! 20 Naš car će nam suditi, stupaće pred nama i vodiće naše ratove.“
21 Samuilo je saslušao reči naroda i preneo ih Gospodu. 22 Gospod reče Samuilu: „Poslušaj njihov glas i postavi im cara.“
Samuilo reče narodu: „Neka se svako vrati u svoje mesto.“