Psalam 5
Horovođi, uz frule: Davidov psalam.
1 O, Gospode, počuj moje reči,
i razmotri uzdisaje moje.
2 Čuj moj vapaj, care moj i Bože,
jer tebi svoju upravljam molitvu.
3 Jutrom, Gospode, ti glas mi čuješ,
jutrom tebi prinosim molitvu,
netremice pazim, iščekujem.
4 Jer ti nisi Bog kome zločin prija,
zlo ne može tvojim gostom biti.
5 Oholi ti na oči ne mogu izaći,
mrziš sve što čine nepravdu.
6 Ti zatireš one što govore laži,
krvožedne i podmukle Gospod ne podnosi.
7 A ja ću u Dom tvoj doći,
po obilnom tvome smilovanju,
pred tvojim ću svetim Domom biti,
u strahu se tebi pokloniti.
8 Svojom me pravdom vodi, Gospode,
zbog mrzitelja koji mi zasedu spremaju;
put svoj poravnaj preda mnom.
9 Istine im nema na usnama,
srce im je ispunjeno zlobom,
grob otvoren grlo je njihovo,
a jezik im laska prevrtljivo.
10 O, Bože, krivim ih proglasi,
spletke njihove nek ih upropaste.
Za grehe ih mnoge izagnaj,
jer na tebe oni ustadoše.
11 Neka se raduju svi što u tebi utočište traže,
neka se doveka vesele koje ti zaklanjaš,
neka kliču oni koji ime tvoje ljube.
12 Jer ti, Gospode, blagosiljaš pravednog,
milošću ga kao štitom zaklanjaš.