29
Reč o Jerusalimu
1 „Teško Arilu*, Arilu,
gradu što ga opkoli David.
Neka se godina za godinom niže,
neka se praznici izređaju,
2 onda ću pritisnuti Aril:
i biće tuga i žalost,
i meni će biti kao Arilu†;
3 opkoliću te unaokolo,
oko tebe opkopaću rovove,
protiv tebe podići nasipe.
4 Oboren ćeš biti i sa zemlje govoriti,
rečju prigušenom iz prašine kazivati,
i glas će ti biti iz zemlje,
kao prizivač duhova besedu ćeš iz prašine šaptati.
5 I mnoštvo će tuđinaca tvojih biti kao sitan prah,
i rulja nasilnika kao pleva razvejana;
i biće iznenada, odjednom,
6 pohodiće te Gospod nad vojskama
grmljavinom i trusom i bukom velikom,
i olujom i plamenom razbuktalim što proždire.
7 Viđenje noćno biće kao san:
mnoštvo svih naroda
što protiv Arila vojuju,
i svih onih koji na nj zavojštiše
i na tvrđave njegove
i koji ga pritesniše.
8 Biće kao kad gladan sanja,
i gle, on jede
i probudi se prazna želuca;
i kao kad žedan sanja,
i gle, on pije,
i probudi se, i gle, iznemogao i suva grla.
Tako će se dogoditi mnoštvu svih naroda
koji vojuju protiv gore Sion.“
9 Stanite i zapanjite se!
Oslepite i obnevidite!
Pijani su, ali ne od vina;
i posrću, ali ne od prepečenice.
10 Gospod je na vas izlio duboki san,
i zatvorio je oči vaše – proroke,
i zastro je glave vaše – videoce.
Pokriveno otkrivanje
11 Zato će svako vaše viđenje biti kao reči u zapečaćenom svitku. Daju nekom ko zna da čita i kažu: „Hajde, čitaj ovo!“ On će odgovoriti: „Ne mogu zato što je zapečaćeno.“ 12 Onda daju nekom ko ne zna da čita i kažu mu: „Hajde, čitaj to!“ On će odgovoriti: „Ne znam da čitam.“
Božija pretnja
13 Gospodar je rekao:
„Zato što ovaj narod pristupa ustima,
i čast mi odaje usnama,
a srce mu je od mene daleko,
i njihova je pobožnost naučena zapovest ljudska;
14 zato ću, evo, i nadalje s narodom ovim čuda činiti,
čuda i samo čuda;
te će propasti mudrost mudraca njegovih,
i sakriće se umnost umnika njegovih.“
Protiv nepouzdanih savetnika (III)
15 Teško onima koji se po dubinama kriju od Gospoda
da bi sakrili namere,
i koji u tmini deluju i zbore:
„Ko nas vidi i ko nas poznaje?“
16 Koliko ste vi naopaki!
Ceni li se glina kao grnčar,
pa da proizvod rekne svom proizvođaču:
„Nije me on načinio!“?
Ili lonac da rekne grnčaru:
„On ne razaznaje?“
17 Neće li se Livan uskoro u Karmil pretvoriti,
a Karmil kao šuma računati?
18 I gluvi će u onaj dan slušati reči iz knjige.
I iz mraka i tame oči slepih će progledati.
19 I opet će se ponizni radovati u Gospodu,
najbedniji će klicati Svetitelju Izrailjevu,
20 jer nasilnik će iščeznuti,
i podsmevač će nestati,
i svi koji vrebaju na zlo biće istrebljeni:
21 koji druge na greh rečju navode,
koji porotniku kod vratnica zamku postavljaju,
pod lažnom optužbom i bez razloga pravednika ruše.
22 Zato govori Gospod, koji je otkupio Avrahama, domu Jakovljevom:
„Od sad Jakov stideti se neće,
i od sad lice njegovo bledeti neće,
23 jer kad vidi decu svoju,
usred sebe delo mojih ruku,
on će moje ime svetkovati.
Svetkovaće Svetitelja Jakovljeva
i bojaće se Boga Izrailjeva.
24 Urazumiće se oni koji duhovno lutaju,
pouku će primiti oni koji mrmljaju.
* 29:1 Još jedan naziv za Jerusalim. † 29:2 Igra reči na jevrejskom, jer ime Aril zvuči kao ognjište žrtvenika.