Psalam 37
Davidov.
1 Ne žesti se zbog zlotvora,
ne zavidi onim što nepravdu čine.
2 Jer će poput trave brzo da uvenu,
ko zeleno bilje osušiće se.
3 U Gospoda se uzdaj i čini dobro,
prebivaj na zemlji i vernošću napasaj se.
4 Raduj se u Gospodu
i daće ti po željama srca tvoga.
5 Gospodu prepusti put svoj,
pouzdaj se u njega i on će učiniti:
6 pravednost će tvoju poput svetla da izvede,
i pravdu tvoju poput podneva.
7 Umiri se pred Gospodom,
iščekuj ga sa strpljenjem;
ne žesti se na onoga što mu dobro ide na njegovom putu,
na čoveka koji spliće spletke.
8 Od jarosti suzdrži se
i gneva se okani;
ne žesti se,
to samo zlo donosi.
9 Jer, zlikovce će istrebiti,
a zemlju će naslediti oni što Gospoda očekuju.
10 Još samo malo,
i zlikovca više neće biti;
pomno ćeš da gledaš po njegovom mestu,
a njega neće biti.
11 Ponizni će naslediti zemlju,
radovaće se zbog obilja mira.
12 Zlikovac spletkari protiv pravednika,
i zubima svojim škrguće na njega.
13 A Gospod mu se smeje,
jer vidi da dan njegov stiže.
14 Zlikovci su mač isukali,
luk su svoj nategnuli;
da obore siromaha i ubogog,
da zakolju ljude pravednih puteva.
15 Srce će im mač probosti,
njihov luk će biti slomljen.
16 Bolje je i malo pravednikovo
nego blago zlikovaca mnogih.
17 Jer, snaga će zlikovaca biti polomljena,
a pravedne Gospod potpomaže.
18 Gospodu su znani dani besprekornih,
nasledstvo njihovo ostaje doveka.
19 U vremenu lošem neće se stideti,
i siti će biti u danima gladi.
20 A zlikovci će propasti;
dušmani Gospodnji biće kao pašnjaci najbolji –
okončaće, u dimu će okončati.
21 Zlikovac pozajmljuje i ne vraća,
a pravednik je darežljiv i daje.
22 Jer, oni koje on blagoslovi,
naslediće zemlju;
a koje on prokune,
biće istrebljeni.
23 Od Gospoda su čovekovi koraci,
i na putu njegovom on uživa.
24 Pa ako i padne, on odbačen neće biti,
jer mu Gospod ruku drži.
25 Bio sam mlad, sada sam star,
i nisam video pravednika napuštenog,
ni njegove potomke da prosjače hleba.
26 Darežljiv je povazdan, pozajmljuje,
potomstvo mu je blaženo.
27 Od zla se odvrati, čini dobro
i živećeš doveka.
28 Jer Gospod voli pravdu i svoje verne neće napustiti,
doveka će biti sačuvani;
a potomci zlikovaca biće istrebljeni.
29 Pravedni će zemlju da naslede,
prebivaće na njoj trajno.
30 Mudrost zbore usta pravednoga
i jezik mu objavljuje pravdu.
31 U srcu mu je Zakon Boga njegovoga,
koraci mu se ne klizaju.
32 Zlikovac pravednika vreba
i nastoji da ga ubije.
33 Ali njegovoj ga ruci Gospod prepustiti neće;
kada mu se sudi, osuditi ga neće.
34 Čekaj na Gospoda,
puta se njegovoga drži;
da te uzvisi, da naslediš zemlju
i gledaš kada se zlikovci budu istrebili.
35 Video sam zlikovca bezdušnog,
grana se kao domaće stablo zeleno.
36 Ali prošao je; pogledao sam,
a njega nema;
potražio sam ga,
i nisam ga pronašao.
37 Posmatraj onoga bez mane, gledaj u čestitoga;
jer budućnost pripada mirotvorcu.
38 Svi će prestupnici biti razoreni,
istrebljenje je budućnost zlikovaca.
39 Od Gospoda je spasenje pravednih,
u vreme nevolje on im je tvrđava.
40 Gospod im pomaže,
on ih izbavlja;
od zlikovaca izbavlja ih,
spasava ih jer u njemu utočište traže.