4
Duhove treba proveravati
1 Voljeni moji, ne verujte svakom duhu, nego proveravajte duhove dolaze li od Boga, jer je mnogo lažnih proroka izašlo u svet. 2 Po ovome se poznaje onaj koji ima Božijeg Duha: svako ko ispoveda da je Isus Hristos došao u telu, dolazi od Boga, 3 a svaki duh koji ne priznaje Isusa ne dolazi od Boga. Taj ima duha antihristovog, za kojega ste čuli da će doći, i već sada je u svetu.
4 Dečice, vi ste od Boga i već ste nadvladali takve. Naime, moćniji je onaj koji je u vama, nego onaj koji je u svetu. 5 Oni su od sveta, pa zato govore ono što od sveta potiče, i svet ih sluša. 6 Ali mi smo od Boga. Ko poznaje Boga, nas sluša, a ko nije od Boga, ne sluša nas. Po tome prepoznajemo Duha istine i duha zablude.
Bog je ljubav
7 Voljeni moji, volimo jedni druge, jer ljubav dolazi od Boga. Svako ko voli, od Boga je rođen i poznaje Boga. 8 Ko ne voli, nije poznao Boga, jer Bog je ljubav. 9 Bog je pokazao svoju ljubav prema nama tako što je poslao u svet svoga jedinorođenoga Sina da bismo mi imali život njegovim posredstvom. 10 Ovo je ljubav: nismo mi zavoleli Boga, nego je Bog zavoleo nas i poslao svoga Sina da bude žrtva za oproštenje naših greha. 11 Voljeni moji, ako nas je Bog toliko zavoleo i mi smo dužni da volimo jedni druge. 12 Boga niko nikada nije video, ali ako volimo jedni druge, Bog ostaje u nama, te ljubav njegova u nama biva savršena.
13 Po ovome znamo da ostajemo u njemu i on u nama: dao nam je svoga Duha. 14 A mi smo videli da je Otac poslao Sina da bude Spasitelj sveta. 15 Ko ispovedi da je Isus Sin Božiji, Bog ostaje u njemu i on u Bogu. 16 I mi smo upoznali ljubav koju Bog ima prema nama i poverovali u nju.
Bog je ljubav i ko živi u ljubavi, Bog ostaje u njemu i on u Bogu. 17 Ljubav je među nama došla do savršenstva, da bismo imali pouzdanje na Sudnji dan. Jer, kakav je on, takvi smo i mi na ovom svetu. 18 U ljubavi nema straha. Savršena ljubav izgoni strah, jer strah pretpostavlja kaznu. Ko god strahuje, nije došao do savršenstva u ljubavi.
19 Mi volimo, jer je on prvi zavoleo nas. 20 Ako neko kaže: „Volim Boga!“, a mrzi svoga brata, lažljivac je. Ko ne voli svoga brata kojega vidi, ne može voleti ni Boga kojega ne vidi. 21 Ovu zapovest imamo od njega: ko voli Boga, da voli i svoga brata.