Psalam 140
Horovođi. Davidov Psalam.
1 O, Gospode, izbavi me od čoveka zlobnog,
od čoveka nasilnika ti mene zaštiti;
2 onog što mu srce zlobu smišlja,
onih što povazdan započinju svađe.
3 Poput zmije oštre jezik,
otrov im je zmijski pod usnama.
Sela
4 Zaštiti me, o, Gospode,
od šaka pokvarenog,
od čoveka nasilnika ti mene zaštiti
i od onih što bi da me sa nogu pometu.
5 Oholi su mi zamku i omče sakrili,
kraj puta mi mrežu raširili
i klopke stavili.
Sela
6 Gospodu govorim: „Bog moj ti si!“
O, Gospode, prigni uho glasu mojih preklinjanja!
7 O, Gospode Bože, silo mog spasenja,
u dan ratni glavu moju pokrij.
8 O, Gospode, ne daj zlobnom po željama;
zlu nameru mu ne ostvari, da se ne oholi.
Sela
9 Eno glava onih što me okružuju!
Zlo usana njihovih nek se na njih sruči!
10 Neka na njih padne žar ugljeni;
u vatru neka ih gurne,
u rake, i nek se ne dignu!
11 Neka se klevetnik ne ukoreni na zemlji;
nasilnika neka zloba lovi,
neka ga nadvlada.
12 A ja znam da će Gospod sud doneti siromahu
i pravdu za ubogoga!
13 Nek pravedni hvale tvoje ime!
Čestiti će pred tobom živeti!