12
O darovima Svetoga Duha
1 Ne želim, braćo, da budete u neznanju po pitanju duhovnih darova. 2 Znate da ste, kao bivši mnogobošci, bili zavedeni, te ste služili nemim idolima. 3 Zato vam obznanjujem: niko ko je vođen Božijim Duhom, ne može da kaže: „Proklet bio Isus.“ Isto tako, niko ne može da kaže: „Isus je Gospod“, ako nije vođen Svetim Duhom.
4 Darovi su različiti, ali je isti Duh. 5 Ima i različitih službi, ali je isti Gospod. 6 Ima razlike i u delovanjima, ali je isti Bog koji kroz njih deluje u svakome.
7 A Duh na svakome pokazuje svoje dejstvo radi zajedničke koristi. 8 Jednome Duh daje dar mudrog savetovanja, dok drugome isti Duh daje dar saopštavanja posebnog znanja. 9 Jednome Duh daje dar vere, dok drugome isti Duh daje dar isceljivanja. 10 Jednome Duh daje dar da čini čuda, a drugome dar proroštva. Nekome daje dar razlikovanja duhova, nekome da govori drugim jezicima, a nekome da tumači te jezike. 11 Sve ovo čini jedan te isti Duh, koji po svojoj volji dodeljuje dar svakom pojedincu.
Jedno telo – mnogi udovi
12 Naime, kao što u telu ima mnogo udova, a svi ti udovi, iako ih je mnogo, čine jedno telo, tako je i sa Hristom. 13 Jer, po Duhu smo svi mi kršteni u jedno telo. Bilo Jevreji ili Grci, bilo robovi ili slobodni, svi smo napojeni jednim Duhom. 14 Jer jedan ud ne čini telo, nego mnogi. 15 Ako noga kaže: „Pošto nisam ruka, ne pripadam telu“, zar ipak ne pripada telu? 16 I ako uho kaže: „Pošto nisam oko, ne pripadam telu“, zar ipak ne pripada telu? 17 Ako bi celo telo bilo oko, gde bi bio sluh? Ili ako bi celo telo bilo uho, gde bi bilo čulo mirisa? 18 A Bog je postavio svaki deo tela onako kako je on hteo. 19 Gde bi bilo telo da su svi oni samo jedan deo tela? 20 No, stvari stoje ovako: ima mnogo delova tela, ali je telo jedno.
21 Oko ne može da kaže ruci: „Ne trebaš mi!“, niti glava nogama: „Ne trebate mi!“ 22 Šta više, i naizgled slabi delovi tela su neophodni. 23 Pa čak i sa delovima tela koji nam se čine manje vrednim postupamo s punim uvažavanjem. I sa stidnim delovima tela postupamo s većom pristojnošću, 24 koja nije potrebna drugim delovima tela. Bog je, naime, tako sastavio telo, da je neuglednijim delovima tela dao posebnu čast, 25 da ne bude podele u telu, nego da se delovi tela jednako brinu jedni za druge. 26 Ako jedan deo tela pati, pate i svi ostali; ako se jednom delu tela ukazuje čast, sa njim se raduju i svi ostali.
27 Dakle, vi ste telo Hristovo i delovi tela pojedinačno. 28 A Bog je u Crkvi postavio prvo apostole, drugo proroke, treće učitelje; zatim čudotvorce, iscelitelje, pomagače, one sa darom upravljanja, te one sa darom govorenja drugih jezika. 29 Jesu li svi apostoli? Jesu li svi proroci? Jesu li svi učitelji? Jesu li svi čudotvorci? 30 Zar svi poseduju dar isceljivanja? Zar svi govore drugim jezicima? Zar svi tumače jezike? 31 Revnosno težite za višim darovima!
Ja ću vam, pak, pokazati najbolji put.