19
1 Bolji je i siromah što čestito živi,
nego čovek nečistih usana i bezumnik.
2 I čovek bez znanja je opak
i onaj što srlja, taj luta.
3 Ludost čoveku podriva put
i srce mu se na Gospoda gnevi.
4 Bogatstvo donosi mnogo prijatelja,
a siromah je napušten od svog prijatelja.
5 Lažljiv svedok neće proći bez kazne
i ko laži širi izbaviti se neće.
6 Mnogi se dodvoravaju velikodušnom
i svi su prijatelji sa darežljivim.
7 Siromaha mrze sva braća njegova,
njegovi ga prijatelji još više napuštaju!
On ih traži,
doziva ih, a njih nema.
8 Ko srce ispituje, samog sebe voli;
ko se drži razboritosti pronalazi dobro.
9 Lažljiv svedok neće proći bez kazne,
nastradaće taj što laži širi.
10 Budalastom raskoš ne pristaje,
a kamoli sluzi da vlada glavarima.
11 Čovekova obazrivost čuva ga od srdžbe,
na čast mu je da pređe preko uvrede.
12 Careva je srdžba lavić koji riče,
a njegova naklonost je ko rosa po travi.
13 Bezuman sin upropaštava oca svoga,
a ženine su svađe kao stalno prokišnjavanje.
14 Kuća i imanje nasledstvo su od otaca,
a od Gospoda je žena obazriva.
15 Lenjost vodi u duboki san,
a dokoni će gladovati.
16 Život svoj čuva ko zapovest drži,
a umreće onaj ko prezire puteve svoje.
17 Gospodu pozajmljuje ko daje siromahu,
on će da mu uzvrati za to dobročinstvo.
18 Sina svoga kažnjavaj dokle ima nade,
ali srcem ne poželi da ga do smrti dovedeš.
19 Besan čovek plaća globu
i ako ga od nje spaseš, moraćeš to ponovo da radiš.
20 Slušaj savet i prihvati ukor
da postaneš mudar u zrelim danima.
21 U srcu čoveka mnoge su namere,
ali Gospodnji se naum ostvaruje.
22 Odanost je poželjna za čoveka*;
bolje i siromašan nego lažljiv.
23 Bogobojaznost znači život,
pa ispunjen čovek počiva nepoharan zlom.
24 Lenština umače ruku u čanak,
ali je ustima svojim ne prinosi.
25 Šibaj podrugljivca pa će lakoverni postati mudar,
prekori razumnog i shvatiće pouku.
26 Ko oca zlostavlja i tera majku,
sin je koji donosi bruku i sramotu.
27 Sine, prestani, i slušaj ukor
da ne zastraniš od pouka znanja.
28 Bezvredan se svedok ruga pravdi
i usta zlih ljudi proždiru zlobu.
29 Za podsmevače spremljena je kazna
i batina za leđa bezumnika.
* 19:22 Ovaj deo stiha može da se prevede i ovako: Čoveku je na sramotu njegova pohlepa.