3
Isceljenje hromoga
1 Jednom su Petar i Jovan ulazili u hram u vreme molitve. Bilo je oko tri sata popodne. 2 Baš tada su unosili nekog čoveka hromog od rođenja. Njega su ljudi svakoga dana donosili do hramskih vrata zvanih „Divna“, da prosi milostinju od onih koji dolaze u hram. 3 Kad je video da su Petar i Jovan hteli da uđu u hram, zatražio je od njih milostinju. 4 Petar i Jovan su uprli pogled u njega, a onda Petar reče: „Pogledaj nas.“ 5 Hromi čovek ih je pažljivo gledao, očekujući da će mu udeliti neku milostinju.
6 Petar mu, međutim, reče: „Nemam ni srebra ni zlata, ali ono što imam – to ti dajem: u ime Isusa Hrista iz Nazareta, ustani i hodaj!“ 7 Petar zatim prihvati hromog za desnu ruku i podiže ga. Istog trena su mu očvrsnuli stopala i gležnji, 8 pa je skočio na svoje noge i počeo da hoda. Zatim je sa apostolima ušao u hram skačući i hvaleći Boga. 9 Svi ljudi koji su ga videli kako hoda i hvali Boga, 10 prepoznali su onog istog čoveka koga su viđali kako sedi kraj Divnih vrata i prosi. Zato su bili preko svake mere začuđeni i zadivljeni zbog onoga što se dogodilo sa njim.
Petar govori narodu
11 Sav narod koji se tamo nalazio pohrlio je ka mestu zvanom „Solomonov trem“, gde su se nalazili Petar, Jovan i isceljeni, koji se nije odvajao od njih. 12 Kada je to Petar video, obratio se narodu: „Izrailjci, zašto ste tako iznenađeni ovim što se dogodilo i zašto gledate u nas kao da smo mi svojom sopstvenom snagom ili pobožnošću učinili da ovaj čovek prohoda? 13 Bog Avrahamov, Bog Isakov i Bog Jakovljev, Bog naših otaca, proslavio je svog slugu Isusa, koga ste vi predali i odrekli ga se pred Pilatom, kada je ovaj rešio da ga oslobodi. 14 Vi ste odbacili Svetoga i Pravednoga, a izmolili ste da vam u zamenu oslobode ubicu. 15 Vi ste ubili Stvoritelja života, ali ga je Bog vaskrsao iz mrtvih, čemu smo mi svedoci. 16 Verom u Isusovo ime je ovaj čovek, koga poznajete i gledate, bio ojačan. Vera u Isusa je učinila ovog čoveka potpuno zdravim, kao što ste i sami mogli da vidite.
17 Braćo, znam da ste vi, kao i vaše vođe, uradili to iz neznanja. 18 Međutim, Bog je na ovaj način ispunio ono što je preko svih svojih proroka unapred najavio, rekavši da će njegov Hristos pretrpeti stradanje.
19 Stoga, braćo, pokajte se i okrenite se Bogu da bi vam se izbrisali gresi, 20 kako bi vam Gospod dao vremena počinka, i poslao vam Hrista Isusa, koga je vama unapred namenio. 21 Njega nebo treba da zadrži sve do vremena sveopšte obnove koju je Bog odavno najavio preko svojih svetih proroka. 22 Mojsije je, na primer, rekao:
’Gospod, Bog vaš, podići će vam
proroka od vaše braće,
kao što sam ja.
Njega slušajte u svemu
što vam bude govorio,
23 jer ko ne posluša tog proroka
biće istrebljen iz naroda.’
24 Tako su i svi ostali proroci, koji su vam od Samuila redom govorili, najavljivali ove dane. 25 Vi ste naslednici obećanja koje je Bog dao preko proroka i učesnici u savezu koji je Bog sklopio sa vašim precima, jer je Bog rekao Avrahamu:
’Preko tvog potomstva
biće blagosloveni svi narodi na zemlji.’
26 Bog je najpre vama podigao svoga slugu i poslao ga da svakog od vas blagoslovi i odvrati od vaših zlih dela.“