47
Poruka Filistejcima
1 Reč Gospodnja koja je došla proroku Jeremiji za Filistejce, pre nego je faraon udario na Gazu:
2 Ovako kaže Gospod:
„Evo, dižu se vode sa severa,
postaju bujični potoci i plave zemlju
i sve što je u njoj,
grad i one što žive u njemu.
I svako će da zavapi,
zakukaće svaki stanovnik zemlje.
3 Od topota kopita njihovih ždrebaca,
od vreve njihovih kola
i praska točkova njihovih
ni očevi se, nemoćni od straha
neće vratiti po svoju decu;
4 zbog dana što dolazi
da satre sve Filistejce,
da istrebi Tiru i Sidonu
sve preživele pomoćnike.
Jer Gospod će da pohara Filistejce,
ostatak ostrva Kaftor*.
5 Oćelaviće Gaza!
Opustošiće Askalon!
O, ostače njihove doline,
dokle ćeš sebe parati?
6 ’Jao, maču Gospodnji,
koliko se još primiriti nećeš?!
Priberi se, u korice usuči se
i ostani miran.’
7 Kako da se primiri
kada mu je Gospod zapovedio?
Za Askalon i za obalu morsku,
tamo ga je on odredio.“
* 47:4 Krit.