18
Nedozvoljeni odnosi
1 Gospod reče Mojsiju: 2 „Govori Izrailjcima i reci im: ’Ja sam Gospod, Bog vaš. 3 Ne povodite se za delima koja se čine u egipatskoj zemlji gde ste živeli, niti za delima hananske zemlje u koju vas dovodim. Ne sledite njihove zakone. 4 Vršite moje odredbe i držite moje propise sledeći ih. Ja sam Gospod, Bog vaš! 5 Držite moje propise i odredbe: ko ih vrši, po njima će steći život. Ja sam Gospod!
6 Neka niko od vas ne pristupa kome od svoje krvne rodbine da otkrije njihovu golotinju*. Ja sam Gospod!
7 Ne otkrivaj golotinju svoga oca ili svoje majke; majka ti je, ne otkrivaj njenu golotinju.
8 Ne otkrivaj golotinju žene svoga oca; to je golotinja tvoga oca.
9 Ne otkrivaj golotinju svoje sestre, ćerke svoga oca, ili ćerke svoje majke, bilo da se rodila u kući, ili izvan kuće.
10 Ne otkrivaj golotinju ćerke svoga sina, ili ćerke svoje ćerke, jer je njihova golotinja tvoja golotinja.
11 Ne otkrivaj golotinju ćerke žene svoga oca, koja se rodila tvome ocu: sestra ti je.
12 Ne otkrivaj golotinju sestre svoga oca; ona je krvna rodbina tvoga oca.
13 Ne otkrivaj golotinju sestre svoje majke, jer je ona krvna rodbina tvoje majke.
14 Ne otkrivaj golotinju brata svoga oca: ne pristupaj njegovoj ženi; strina ti je.
15 Ne otkrivaj golotinju svoje snahe: ona je žena tvoga sina; ne otkrivaj njenu golotinju.
16 Ne otkrivaj golotinju žene svoga brata; to je golotinja tvoga brata.
17 Ne otkrivaj golotinju žene i njene ćerke, niti uzimaj za ženu ćerku njenog sina, ili ćerku njene ćerke, da otkriješ njenu golotinju. Oni su krvna rodbina; to je izopačenost.
18 Ne uzimaj sebi za ženu sestru svoje žene, da ne stvoriš suparništvo otkrivajući njenu golotinju dok ti je prva žena živa.
19 Ne pristupaj ženi da otkriješ njenu golotinju tokom njene redovne nečistoće.
20 Nemoj legati sa ženom svoga bližnjega; postaćeš nečist.
21 Ne daj da nijedno tvoje dete bude žrtvovano Molohu; tako ćeš oskrnaviti ime svoga Boga. Ja sam Gospod!
22 Ne legaj s muškarcem, kao što se leže sa ženom; to je odvratno.
23 Ne legaj s nijednom životinjom: opoganićeš se njome. Nijedna žena se ne sme podati životinji da se s njom pari; to je izopačenost.
24 Ne pogani se nijednim od ovog, jer su se ovim poganili narodi koje ja teram pred vama. 25 I pošto se zemlja opoganila, kaznio† sam je za njenu krivicu, te je zemlja izbljuvala svoje stanovništvo. 26 Zato držite moje propise i uredbe i ne činite ništa od ovih odvratnih stvari, ni domaći, ni stranac koji boravi među vama. 27 Jer, sve su te odvratne stvari činili ljudi, koji su pre vas živeli, pa je zemlja postala nečista. 28 Pazite da ne poganite zemlju; ona će izbljuvati vas, kao što je izbljuvala narod koji je u njoj živeo pre vas.
29 Ko god učini bilo koju od ovih odvratnosti; neka se istrebe iz svog naroda oni koji ih učine. 30 Stoga, držite se onog što vam nalažem, da ne sledite nijedan od odvratnih običaja koji su se činili pre vas. Ne poganite se njima. Ja sam Gospod, Bog vaš!’“
* 18:6 Otkriti golotinju znači stupiti u intiman odnos s nekim. † 18:25 Glagol kazniti je u prošlom vremenu, kao da je kazna već izvršena, što naglašava izvesnost Božije kazne. Bog je osudio zemlju, tj. njene stanovnike, ali izvršenje kazne leži u budućnosti.