Psalam 120
Pesma poklonička.
1 U nevolji Gospoda sam zvao
i on mi se odazvao.
2 O, Gospode, izbavi mi dušu
od lažljivih usana
i jezika prevrtljivog!
3 Šta li će se tebi dati,
šta će ti se nadodati,
o, jeziče prevrtljivi?
4 Junakove oštre strele
sa smrekinom žeravicom!
5 Jao meni!
Ja sam došljak kod Meseha,
u kedarskim šatorima živim.
6 Predugo sam boravio
sa onima što mir mrze.
7 Ja sam miru predan,
ali čim bih da govorim,
oni bi da zarate.